Bulletin

Bulletin (výslovnosť: [bültén/en]; ) je druh časopisu, ktorý slúži ako oficiálny vestník organizácie, odbornej alebo vedeckej inštitúcie, obchodnej spoločnosti, podujatia a pod. Obsahuje správy o činnosti vydavateľa, predovšetkým správy úradného charakteru, pričom je zvyčajne určený pre vnútornú potrebu, resp. pre vymedzený okruh záujemcov (odborníkov, vedcov, akcionárov, účastníkov podujatia a pod.).

V minulosti bol rozmnožovaný spravidla cyklostylom, dnes je však často vydávaný (aj výlučne) v elektronickej podobe na internetových stránkach alebo rozosielaní prostredníctvom mailing listu. Môže byť taktiež vydávaný pravidelne alebo príležitostne na informovanie novinárov o činnosti vydavateľa (najmä politickej, spoločenskej či hospodárskej organizácie alebo štátnej inštitúcie), resp. o konkrétnom podujatí alebo problematike.

V prípade bulletinov vydávaných tlačovým strediskom organizátora podujatia ide predovšetkým o turnajový bulletin, ktorý obsahuje súhrn správ zo športového podujatia. Divadelný bulletin obsahuje základné informácie o divadelnej hre, jej autorovi a tvorcoch inscenácie. Policajný bulletin je súbor denných správ polície. 

Výraz bulletin môže tiež označovať samotnú aktuálnu oficiálnu správu, najmä dennú správu, resp. ich stručný prehľad.

Slovenčina 
Príklady bulletinov vydávaných v slovenčine (v zátvorke uvedený ich vydavateľ a ďalšie údaje):
 Bulletin slovenskej advokácie (Slovenská advokátska komora, vydávaný od roku 1994, ISSN 1335-1079)
 Mesačný bulletin NBS (Národná banka Slovenska, vydávaný len elektoronicky, so štatistickou XML prílohou, ISSN 1337-9496)
 Microsoft .NET bulletin (Microsoft Corporation, e-mailový bulletin o architektúre a vývoji aplikácií pre platformu Microsoft pre vývojárov, softvérových architektov a IT odborníkov, vydávaný raz mesačne)

Poznámky

Referencie 

Periodiká